钦定古今图书集成/方舆汇编/边裔典/第071卷 > 《敕吐蕃赞普书二》前人
## 钦定古今图书集成/方舆汇编/边裔典/第071卷 > 《敕吐蕃赞普书二》前人

皇帝问吐蕃赞普：“近窦元礼往事，具前书，赞普后来，
亦知彼意。朕推心天下，皆合大和，况于彼蕃，复是亲
娅，仍加结约，盟誓再三，以至道言之，此亦仁义不薄
也。而赞普且犹未信，是复何心？君长大蕃，固不容易。”
所云去年七月，隽州将兵抄掠，兼有诱，隽州之外，
尚隔诸蛮，既背吐蕃，自行寇抄掠，而乃推托于我，何
为遥信虚词？且“西南群蛮，别是一物，既不定于我，亦
不专于吐蕃，去即不追，来亦不拒，乃是两界所有，只
合任其所归。自十数年来，或叛或附，皆所亲见，岂假
缕言。往者此蛮背恩，侵我边鄙，昆明即隽州之故县，
盐井乃昆明之本城，今复旧疆，何废修筑，而云除却，
是何道理？自边境备守，彼此常事，今既和好，何有嫌
疑？至如西自葱岭已来，缘边诸处，或地势是要，或水
土是好，彼有城镇，亦皆内侵，朕岂不解？广求更以自
益。缘已和好，不可细论。且八叠山筑城置镇，皆如汉
界，何曾以此为言，而彼即生词，未知何意？边城委任，
当择忠良无信小人，令”得间构也。夏中已热，赞普及
平章事部落百姓等并平安好，遣书指不多及。